khistorydata/jeongjo-sjw-relations huggingface dataset:
정조 11년
丁未八月二十日辰時上御熙政堂晝講入侍時同知事鄭昌順特進官柳義養參贊官南鶴聞侍讀官金履翼檢討官洪義浩假注書趙台榮記注官承膺祚記事官尹行任宗臣西淸君煋武臣趙圭鎭以次進伏訖上命開講履翼進講大學自所謂修身在正其心者止此謂治國在齊其家章上讀新受音訖上曰上下番各陳文義履翼曰大學一篇之中誠意正心兩件事實爲爲學之大關據進德之大樞紐大抵意者就心上萌動者也一有毫分不誠則心便推盪奔馳故聖人爲慮學者之忽於此乃以四者之病用示萬世之戒四者之病均爲妨學之失而其中忿懥好樂造兩箇事爲害最深雖韋布之學宜當惕念於此況以帝王之學若有少忽於此至一有之而不能察則其害之流固已大且深矣今我殿下學臻高明德躋廣大凡於心上工夫旣體虞舜精一之訓又盡周文翼翼之德則實無間然何敢定議而第伏見殿下乃有政令動靜之間或有嚴急偏係之時臣愚死罪竊以爲殿下於誠意上工夫或有漏處故其於外物之來不無牽掣之歎而然矣繼自今深軫爲山九仞功虧一簣之戒益勉百尺竿頭更進一步之工勉勉不休進進不已則其於修齊治平之效直一反掌之易矣上曰言甚好矣義浩曰正心章四箇有所之所字修身章五箇之其所之所字下一有字之字可見其爲心之病處流於偏係者而言也大抵聖經賢傳中文字多有字同而義不同者或有可以儆戒處或有可以師法處若書經之所其無逸王敬作所之兩所字同一所字也而此則爲學問之要道極功彼則爲身心之偏處病痛其字義之判然不同有如是矣我殿下聖學高明凡於經傳旨義固已洞辨而密察之矣臣何敢仰贊萬一而若於大學二所字每軫身心之或有偏處而益思剋去之道書經二所字每慮工夫之未到極處而益懋加勉之方則參互證明奮發警省之要亦惟在於此等處伏望深留睿念焉上曰言甚好矣上曰經筵特進官亦陳文義昌順曰上言省察之要下言躬行之化而省察然後可得躬行伏願聖上必留意於省察之要焉義養曰篇內有曰勿忘也勿助長也此是爲學之第一工夫伏願聖上必思勿助長之義漸次懋進以軫聖益聖之工焉上曰所陳好矣參贊官亦陳文義鶴聞曰經筵玉堂已陳文義更無所達矣上曰特進官進前義養進伏上曰向見卿疏有冊子釐正之請今至何境耶義養曰今則已成一通而間多誤書故方爲考準而冊名以春官通編爲之似好矣上曰可矣今日次對卿持一二卷入侍也義養曰謹當依下敎矣上曰捕將進前圭鎭進伏上曰向日掛書者尙未捉得耶圭鎭曰連爲申飭譏察而端緖姑未捉得矣上曰屢度申飭之下尙未捉得揆以國綱極涉如何蓋非仍置之事斯速捉得而上言製給人亦爲推問否圭鎭曰不爲捉問矣上曰此等罪人尙未捉得焉用捕廳爲哉今月內必究得而今若置之此後如復有此等事亦將置之耶必嚴飭査得可也履翼曰召對冊子以節酌通編繼講事已有成命矣案冊及閣臣上下番件則雖已備待而承史件之以酌海節要二冊持入終有掣礙之慮講筵事體至爲嚴重而諸員之不得備數持入實涉苟簡雖以節要酌海二冊言之本館所在之件又多散秩亦不可不及今備置取考冊板所在處則嶺營有通編板本禮安有節要板本自本館卽爲發關該道節酌通編三件及朱書節要三件使之剔刓精印刻期上送似好故敢此仰達矣上曰依爲之出擧條命退諸臣以次退出
정조 11년
丁未八月二十日初更五點上御重熙堂坐直承旨入侍時右承旨趙衍德記事官金孝建記注官承膺祚記事官尹行任以次進伏訖上命書傳敎曰明日出宮門路以協陽門爲之上曰入直閣臣入侍賤臣承命出與二提學李秉模偕入進伏上曰賡韻詩已盡書出乎秉模曰未及入來故方正書而未畢矣上曰以草圖書入啓可也命退諸臣以退出
정조 11년
行都承旨沈豐之坐直左承旨李時秀坐右承旨趙衍德坐直左副承旨朴天衡坐右副承旨洪仁浩坐同副承旨南鶴聞坐注書金孝建仕直一員未差假注書趙台榮仕事變假注書李羲觀仕
정조 11년
李時秀啓曰來二十五日朝參日次而國忌齋戒相値頉稟之意敢啓傳曰知道
정조 11년
李時秀以都摠府言啓曰今此親臨專經文臣殿講及專經武臣試射時侍衛寶劍不可不備員而都摠管尹塾宋載經副摠管李邦一李鎭翼俱有身病都摠管李聖圭在外寶劍及侍衛將不得備員合有變通之道令政院稟旨變通仍令該曹口傳差出以爲備員侍衛之地何如傳曰允
정조 11년
李時秀啓曰因都摠府草記今此親臨專經文臣殿講及專經武臣試射時侍衛寶劍不可不備員而都摠管尹塾宋載經副摠管李邦一李鎭翼俱有身病都摠管李聖圭在外合有變通之道令政院稟旨變通仍令該曹口傳差出事允下矣身病及在外人合有變通之道何以爲之敢稟傳曰許遞
정조 11년
兵曹口傳政事都摠管李柱國李文源安川君烆副摠管李敬倫嚴思晩
정조 11년
傳于南鶴聞曰辭疏昨旣承批度支重任不可久曠戶曹判書徐有隣卽爲牌招申飭行公
정조 11년
李時秀啓曰明日親臨武臣堂上朔試射時例有宗宰入侍之規何以爲之敢稟傳曰今番則置之
정조 11년
李時秀啓曰明日親臨武臣堂上朔試射時例有時原任大臣入侍之規何以爲之敢稟傳曰今番則置之
정조 11년
趙衍德以宗簿寺言啓曰頃因全羅監司沈頤之狀啓茂朱赤裳山城璿源閣雨漏處待潦霽發遣郞廳修改事自本寺草記臨時更稟可也事命下矣又因江華留守趙鼎鎭狀啓本府璿源閣雨漏處修改事傳曰自外可以修改則卽爲修改否則待秋成發遣郞廳擧行可也事命下矣追後該府守臣狀聞內閣內正間童椽一箇腐傷不無追下之慮北邊內壁一間許頹落仰土三庫剝落閣內有頉非但爲雨漏處則恐無以自外修改云寶閣內頉處旣若是大段依前下敎待秋成卽爲分遣郞廳于江華及茂朱府以爲涓吉修改之地何如傳允
정조 11년
李時秀以兵曹言啓曰今八月二十一日武臣賓廳講書日次而國忌相値不得爲之之意敢啓傳曰知道
정조 11년
李時秀以御營廳言啓曰今八月二十一日景慕宮展拜時集春營入直軍二十名設布帳外排立事已爲草記而設布帳置之訓鍊大將都領事自兵曹節目改磨鍊啓下矣集春營入直軍三十名除出領軍把摠曺夏彬入直哨官崔祐梁領赴于訓鍊都監都領陣東營入直軍三十名除出入直把摠李燁哨官李夏芳率領宮大門外把守而竝待標信出用解嚴後還入直間集春營哨官蔡述夏東營哨官丁龜泰代直之意敢啓傳曰知道
정조 11년
趙衍德以訓鍊都言啓曰依傳敎挾輦軍等鳥銃一巡三放試取入格之類別單書入之意敢啓傳曰明日殿座處所待令
정조 11년
趙衍德以訓鍊都監言啓曰今八月二十二日春塘臺殿座時依兵曹節目金虎門軍八十名弘化門軍八十名除出一百名把摠元啓弘哨官李蓍漢率領觀豐閣前路列立馬路作門六十名春塘臺下及各門分把雜人一切嚴禁事畢後還入直所而竝待標信擧行之意敢啓傳曰知道
정조 11년
洪仁浩以義禁府言啓曰洪樂淵洪致範各杖八十收贖奪告身三等趙岡杖一百邊遠充軍以功臣孫收贖告身盡行追奪照律草記批旨內如有功議各減一等洪樂淵罷職放送事命下矣洪樂淵罷職放送趙岡以功臣孫旣已收贖別無更減而洪致範無功議云矣敢啓傳曰知道
정조 11년
判府事金熤箚曰伏以陵園展禮聖慕克伸天日晴暄鑾御穩旋區區下忱曷勝歡忭仍念臣忝叨太常都提擧之任不能董飭郞僚致令莫重陵享不謹典祀挹彼注玆至於累改臣驚𢥠戰懍罔知攸處卽宜露章自列仰請譴何而該郞未蒙勘之前不敢遽自瀆擾負罪晏如拖至多日跡涉慢傲尤增死罪典祀不謹罪在該郞而使該郞致此者實是臣不飭之罪也論其罪負臣實爲首譴罷之典只及於該郞而臣獨倖逭則不但臣心之惶愧而已恐非朝家綜核之政也伏乞聖慈亟降威命重勘臣罪使邦憲嚴而賤分安焉答曰省疏具悉卿懇郞官事不必爲嫌卿其安心勿辭仍傳曰此批答遣史官傳諭于金判府事
정조 11년
丁未八月二十一日辰時上詣景慕宮展拜入侍時行都承旨沈豐之左承旨李時秀右承旨趙衍德左副承旨朴天衡右副承旨洪仁浩同副承旨南鶴聞記事官金孝建假注書趙台榮記注官李宗烈承膺祚檢校提學吳載純二直提學李秉模檢校直閣徐鼎修原任直閣鄭東浚待敎尹行任以次隨駕上具翼善冠衮龍袍乘輿出協陽門由建陽門出月覲門由逌覲門詣齋殿門外降輿入齋殿小頃上步出東挾門就板位行再拜禮詣殿內奉審訖還御齋殿小頃上出齋殿門乘輿由月覲門入協陽門還內諸臣以次退出
정조 11년
丁未八月二十一日辰時上御重熙堂右承旨入侍時右承旨趙衍德假注書趙台榮記注官承膺祚記事官尹行任檢校直閣徐龍輔原任直閣鄭東浚以次進伏訖上曰柳文養馳往泮宮頒紙爲幾許卷而如有不足之弊自戶曹連爲輸用事分付賤臣承命出傳上曰明日試官望持來賤臣承命出持入上進覽訖上曰蔭官雖拜相職毋或檢擬於試官望而今以御將擬入事甚可訝更卽釐正以入事分付命書傳敎曰武臣堂上試射久未爲之來朔朔試射明日爲之上曰抄啓文臣課講明日爲之出榻敎命退諸臣以次退出
정조 11년
丁未八月二十一日未時上御重熙堂軍士房承旨入侍時左承旨李時秀假注書趙台榮記注官承膺祚記事官尹行任以次進伏訖上曰今日坐直誰也時秀曰右副承旨洪仁浩同副承旨南鶴聞爲坐直矣上曰明日出宮門路以協陽門爲之出榻敎命退承史以次退出
정조 11년
丁未八月二十一日酉時上御重熙堂坐直承旨入侍時右承旨趙衍德記事官金孝建記注官承膺祚記事官尹行任以次進伏訖上曰都承旨入侍賤臣承命出與行都承旨沈豐之偕入進伏上命分次儒生應製試券命衍德書榜目訖上曰三上以上入格儒生使之明日來待命退諸臣以退出
정조 11년
行都承旨沈豐之坐左承旨李時秀坐直右承旨趙衍德坐直左副承旨朴天衡坐右副承旨洪仁浩坐同副承旨南鶴聞坐注書金孝建仕一員未差假注書趙台榮仕直事變假注書金膺著仕
정조 11년
春塘臺殿座罷後奎章閣政院玉堂藥房口傳問安答曰知道
정조 11년
趙衍德啓曰明日常參經筵取稟傳曰只晝講
정조 11년
事變假注書李羲觀改差代以金膺著爲事變假注書
정조 11년
吏曹口傳政事以李衡弼爲贊儀
정조 11년
洪仁浩啓曰今日諸承旨仕進時本院引陪趙景得與別監李壽百無端起鬧於闕門之外始則詬辱終至拳毆云故臣等査實則景得無辭發明以院屬毆辱掖隷事未前聞有關後弊臣等之常時不能檢飭不勝惶恐而景得所犯不可尋常處之移送法司照律嚴勘以懲日後何如傳曰允
정조 11년
傳于沈豐之曰都承旨右承旨入侍
정조 11년
李時秀以禁衛營言啓曰今日親臨春塘臺專經武臣試射時銅龍門入直哨官元載鎭西營入直哨官吉殷春當爲應試矣銅龍門則出番哨官郭命夏西營則出番哨官丁運泰應試間竝姑代直事過後還爲替直之意敢啓傳曰知道
정조 11년
李時秀以御營廳言啓曰今日親臨春塘臺武臣堂上朔試射時東營入直騎士將李潤章應射間出番騎士將禹弼昌代直而事過後還爲入直之意敢啓傳曰知道
정조 11년
丁未八月二十二日卯時上詣春塘臺抄啓文臣課講製述專經文臣殿講文臣製述專經武臣試射武臣堂上朔試射入侍時行都承旨沈豐之左承旨李時秀右承旨趙衍德左副承旨朴天衡右副承旨洪仁浩同副承旨南鶴聞記事官金孝建假注書趙台榮記注官李宗烈承膺祚待敎尹行任以次侍立上具戎服乘輿出賓陽門由靑陽門詣春塘臺降輿陞座引儀唱諸試官及應製文臣入就位行四拜禮抄啓文臣課講試官二提學李性源檢校提學吳載純檢校直閣徐鼎修鄭東浚文臣製述試官讀券官判府事金熤行副司直金鍾秀吏曹參判李秉模對讀官行副司直李集斗李勉兢李祖源金魯永專經文臣殿講試官考官判府事李福源禮曹判書洪良浩漢城左尹朴祐源參考官行副直金履禧閔台爀權安廷玹專經武臣試射試官考官判府事徐命善兵曹判書鄭昌順行副直李敬懋參考官行副司直李東郁僉知金燨副司果沈晉賢洪樂貞等率應試文臣行禮訖豐之曰親臨講試事體何等嚴重而承文院官員初不擧行致使專經文臣及製述文臣未及待令贊儀則徑呼笏記不得與試官同時行禮事極駭然當該承文院官員及贊儀所當重勘而本院請推之外無他可施之罰何以爲之乎上曰竝汰去拿問處之可也出擧條豐之讀奏應製文臣入門單子訖豐之曰抄啓文臣入門單子誤書日字事甚駭然當該入門官推考何如上曰依爲之出擧條時秀曰別雲劍李邦一果有實𧏮不得入來何以爲之乎上曰別雲劍代李柱國爲之兼帶摠管許遞令該曹口傳差出待下批牌招出榻敎時秀曰李敬懋來坐闕外謂有情勢不爲入來矣上曰催促入來賤臣承命出回奏曰又不入來云矣時秀曰今日試官肅拜時武所考官李敬懋不爲入參事體誠極未安推考何如上曰依爲之出擧條命善等進前曰早朝勞動聖體若何上曰一樣矣命善曰武將有異訓將事誠極駭然矣日前大臣雖有請罷之擧焉敢引義上曰然矣更爲催促賤臣承命出傳考官李敬懋進伏上命載純鍾秀書表題命秉模書論題仍命懸題訖上曰製述試官少退待捧券入侍可也熤等載純等退出上命開講下敎曰講席似窄左右侍衛稍辟文武講試官分左右就座受講可也檢書官呼洪義浩等注書呼韓永運等宣傳官呼崔一元等以次應講講訖昌順曰闕內入直事體自別而卽見宣傳官廳所報則宣傳官鄭宅休因廳規相爭自書不字而出去云宣傳官之書不曾有受敎禁令則鄭宅休之書不出去極爲可駭爲先汰去令該府拿問處之何如上曰依爲之出擧條上命試射命書傳敎曰武臣堂上堂下應射數多規矩則以柳葉箭三巡片箭一巡騎蒭一次爲之以四分準十五矢未滿四分勿論掌武官呼名以次射放訖上曰製述試官入來考券事分付賤臣承命出傳熤等載純等進前考試以次出榜訖上曰應射入格人使卽頒賞可也時秀承命出頒賞熤曰俄見泮儒應製賦券之體怪見拔者士習殊極駭歎賦之爲文六言爲句而六言之間着一語助之辭以之而承聯語意做成句法是乃賦之本體然矣科賦尤不敢擺此格式今此賦券一篇三十句無一句着語助辭者於古於今豈有名以賦而如此者耶初非敷陳之體卽一戲劇之文庠塾戰藝之場尙不可以如此戲劇之文呈覽於有司者之見矣況御覽試券事體嚴重曷敢以此等文字肆然投呈耶此不但爲士習之不美其所作用無嚴甚矣不可以文體之怪拔去而已施以重罰以懲其習有不可已也至於騈儷之文是所謂上四下六之文也六言之中着一語助字其體與賦相似或於字少之句有無語助成句之法而若屢句而皆如是則是違格也近聞四六之券亦或有如此者上自六朝唐宋下逮我東羅麗豈有儷文之如此者耶科場文字旣有一定之式則雖鴻才巨匠不敢創出新格於程式之外豈可使今之科儒輩冥自恣無所顧憚致使文體益訛士習益壞耶分付賢關誨飭中外多士俾令且悔且警無蹈舊習庶或有補於矯正之道矣同成均徐有隣曰俄者賦券臣亦見而駭異矣毋論表賦此等文體之違越程式者不可無別般矯正之擧誠如大僚所論先從現發者始施以儒罰以警諸生恐合事宜矣上曰誠如卿言賦作之去之於字大是駭眼功令之文自有體式焉敢妄自擺脫乎然原券旣命去其祕封輪示多士俾勿更或循襲今不必摘發施罰此後此等體作一切嚴禁冒禁者令泮堂嚴加糾正賦作姑毋論表作之似此體格亦不可不禁章甫之外朝士往往有耽着此格者日前揭題示意蓋欲矯非一體申飭期有實效可也出擧條命書榻敎曰當該司謁令攸司科治施賞訖通禮跪告禮畢上乘輿由靑陽門入賓陽門還內諸臣以次退出
정조 11년
丁未八月二十二日申時上御重熙堂都承旨右承旨入侍時行都承旨沈豐之右承旨趙衍德記事官金孝建記注官承膺祚記事官尹行任以次進伏訖上曰右副承旨入侍賤臣承命出與右副承旨洪仁浩進伏上命諸臣分讀公事訖上曰留院公事盡爲持入賤臣承命持入命書判付訖命退諸臣以退出
정조 11년
行都承旨沈豐之坐直左承旨李時秀坐右承旨趙衍德坐左副承旨朴天衡坐直右副承旨洪仁浩坐同副承旨南鶴聞坐注書金孝建仕一員未差假注書趙台榮仕直事變假注書金膺著仕
정조 11년
趙衍德啓曰自明日至二十六日國忌齋戒正日相値視事頉稟之意敢啓傳曰知道
정조 11년
南鶴聞啓曰合辭方張之時兩司無詣臺之員事甚未安除在外疏批未下陳疏入啓外未肅拜呈告人員竝卽牌招何如傳曰允
정조 11년
傳于朴天衡曰武臣堂上試射近來罕爲而今番巡數不準式入格之人員數少云無論分數多寡今番則準五十元窠給祿以示奬勸之意
정조 11년
以普光寺僧書啓傳于南鶴聞曰本寺卽駐蹕之地旣令承宣召問弊瘼各米三斗木一疋題給事分付賑廳
정조 11년
以玄杞尹羽烈囚單子傳于朴天衡曰分揀放送
정조 11년
有政吏批判書吳載純進參判李秉模式暇參議曺允大傳旨未下行都承旨沈豐之進以鄭民始爲知經筵洪良浩爲同經筵金文淳爲同經筵金泰熙爲判校崔烜爲奉常正鄭昌順爲軍器提調洪處大爲昭顯墓守衛官
정조 11년
兵批判書鄭昌順進參判黃昇源病參議柳誼入直進參知李祖源未肅拜右副承旨洪仁浩進以姜世晃爲都摠管尹師國爲同知李膺福爲宣傳官金國麗爲景福將閔廷桓爲羅州營將副護軍李邦運孫昌軫副司直姜世晃守禦把摠成致鳳今加折衝加資事承傳
정조 11년
以兵批政官書啓傳于李時秀曰受由堂上許遞今日政差出
정조 11년
傳于趙衍德曰康津縣監陞遷之代令該曹今日政各別擇差秋務方殷待下批與未下直守令從速辭朝
정조 11년
吏批再政以金樂祐爲泗川縣監李祖源爲兵曹參知李文源爲知經筵許湜爲奉常僉正成種仁爲康津縣監
정조 11년
傳于李時秀曰不過申飭生疎所致前宣傳官李永喆汰去分揀望筒置之
정조 11년
以沈能寬囚單子傳于朴天衡曰不必遲待照律改差其代今日政差出
정조 11년
以兵曹啓目安山幼學唐顯彬上言內辭緣置之事傳于朴天衡曰今日政單付樞銜仍令吏曹追榮下批後樞銜減下
정조 11년
兵批再政以朴光進爲武兼同知單唐天瑞
정조 11년
以全羅監司狀啓兩麥留庫中限折半加分令廟堂稟旨分付事傳于李時秀曰依狀請施行事回諭
정조 11년
洪仁浩啓曰執義洪聖淵疏批已下一體牌招何如傳曰允
정조 11년
兵曹口傳政事副司直鄭東浚
정조 11년
南鶴聞以吏曹言啓曰新除授成均館學諭柳楨除拜後過限未肅拜依例罷職何如傳曰允
정조 11년
李時秀以兵曹言啓曰西部居閑良崔壽彬北部居前別提金百全閑良陳喆華等上言啓下臣曹而限內不爲現身依定式勿施之意敢啓傳曰知道
정조 11년
李時秀以兵曹言啓曰景福宮衛將全祥直身病猝重勢難供職呈狀乞遞輪番之任不可久曠改差何如傳曰允
정조 11년
李時秀以禁衛營言啓曰本營哨官孫俊民身病猝重勢難察任改差何如傳曰允
정조 11년
洪仁浩以刑曹言啓曰今八月十八日自壯勇衛廳移送前仕壯勇衛韓昌麗以爲照律嚴治之地而昌麗聞是正科出身自臣曹有難科治移義禁府處之何如傳曰允
정조 11년
洪仁浩以刑曹言啓曰因承政院啓辭毆辱掖隷之院隷趙景得移送法司照律嚴勘事命下矣取考律文則大明律鬪毆條有曰凡奉制命出使而官吏毆之者杖一百徒三年趙景得傍照此律決杖一百後黃海道新溪縣徒三年定配卽爲押送之意敢啓傳曰知道
정조 11년
南鶴聞以義禁府言啓曰長興前府使宋載瑞拿來全羅監司狀啓宣惠廳粘目憑閱處之事傳旨啓下矣宋載瑞以羅州營將時在任所云依例發遣府書吏交代後拿來何如傳曰允
정조 11년
兵曹判書鄭昌順疏曰伏以臣無才無學最居人下而於內於外有除輒膺者秪緣圖報之誠自切于中循俗之讓未假於外耳豈眞以才器之萬有一可堪也哉然而跡反涉於貪戀效則蔑於涓埃每一循省只增慙悚今玆夏官之除又奚爲而及於臣也臣誠惝怳震悸不知所以自措也夫是職也卽古所稱詰戎兵掌邦政之任有國所重最宜難愼雖曰才隨世降間或濫竽豈有如臣無似竊吹其間噫臣之本末長短實淵鑑之所俯燭通朝之所共悉而樗櫟之材本非可用蒲柳之質又已先衰平居息交與世若忘靺韋之士踵門絶罕旅賁之班識面甚稀通籍數十年猶是措大本色而今乃卒然加之以中權節制之重任之以流品甄別之責則此豈但軍旅之未學亦可知注措之不叶積屈之物情何以稱塞疏滯之聖意何以對揚狼狽僨誤終歸辜恩可立而俟理必無倖至若一門之竝躋卿月兄弟之迭居本兵猶屬私義不敢縷陳而在公則有負乘之懼在私則有盛滿之戒寧被慢命之誅斷無冒膺之勢而深夜禁漏召牌荐臨連値齋日疏籲路阻受符體嚴陪扈義重倉卒副急只爲伸分因仍蹲處諒非素心伏乞聖明諒臣言之非出飾讓察臣職之不可濫授亟賜鐫遞之恩仍治瀆擾之罪以重官方以安私分不勝大願臣無任屛營祈懇之至答曰省疏具悉卿其勿辭行公
정조 11년
刑曹參判洪檢參議洪文泳等疏曰伏以近來隄防漸壞覬覦成習至於緣坐罪人秉顯妻柳女日昨擊錚而極矣噫嘻弘燮是何等劇逆而其弟秉顯之得保首領減死邊配已出於好生之德意則爲其妻孥者斷當杜門屛息攢祝天恩而乃敢於淸蹕之路一邊上言一邊擊錚者已極放恣或請求見或請蒙放者尤涉無嚴曹草記之請勘寔出於嚴討之義而及伏見兩度批旨下者則有卽其地方定配之命又以同配一處無關隄防爲敎臣等相顧愕眙竊不勝憂慨之至噫雖尋常竄謫一處同配國典所無矧玆秉顯以其地則劇逆之弟也而若使其妻同配同居便成家室則是適中其願也非所以罪之也世間天下寧有是也其在無俾易種之義尤何如也臣等忝在見職有不容泯默略控短章敢效執藝之義伏乞聖明俯垂鑑諒亟寢成命俾嚴隄防而杜倖門焉臣等無任屛營祈懇之至答曰省疏具悉勿煩
정조 11년
執義洪聖淵疏曰伏以近日以來義理晦昧法綱陵夷世變由是而層生隄防因此而漸壞全無嚴畏之習徒啓覬覦之風至有竄配罪人秉顯妻擊錚上言之擧竝在一日之內矣惟彼弘燮是何等凶逆則其弟之得免收孥之典已是失刑之大者而初因筵臣之啓止於邊配者亦出於好生之德意則到今其妻乃敢於淸蹕駕過之路一邊上言一邊擊錚或請往見或請蒙放者已極萬萬無嚴而乃於秋曹請勘之批有卽其地定配之命又以同配一處無關隄防爲敎臣於是不能無慨於大聖人處分也若使劇賊應坐之類夫妻同配便成室家之樂則是豈古經所謂劓殄滅無俾易種之義哉噫法者天下之公也雖以人主之尊不可低昻於其間則今日處分乃是國典之所無也有司之亟請反汗固其職分之當然而登屢日尙靳批旨臣不勝訝惑之至伏乞聖明更加三思亟下允從之批俾王法無壞公車無滯焉臣無任屛營祈懇之至省疏具悉勿煩
정조 11년
丁未八月二十三日辰時上御重熙堂右副承旨與知經筵入侍時右副承旨洪仁浩記事官金孝建記注官李宗烈記事官承膺祚知經筵徐有隣以次進伏訖上曰進講冊子推移內閣限十件備待之意分付弘文館可也有隣曰內閣只有五件云與弘文館所在冊子合爲七件云臨時變通之外無他道矣上曰今日坐直誰也仁浩曰左承旨同副承旨停當云矣上曰承旨坐直可也命退諸臣以退出
정조 11년
丁未八月二十三日辰時上御熙政堂晝講入侍時知事徐有隣特進官吳載純參贊官朴天衡侍讀官魚用謙檢討官李百亨假注書趙台榮記事官李宗烈記事官承膺祚宗臣西春君燁武臣柳鎭恒以次進伏訖上命開講用謙進講大學自所謂平天下止亦悖而出章上讀新受音訖上曰上下番各陳文義用謙曰此章之旨以好惡二字爲絜矩之要所謂好惡者好其所當好惡其所當惡一循天理之至公則吾之所好同於人之所好吾之所惡同於人之所惡上下四旁無所不準而以至於天下平矣然必先用力於格致誠正之工理無所不窮心無所不正然後好惡之發於心者實循天理之公而無拂人性之患矣苟其好惡或出於一己之私而非人性之所同則豈可言絜矩之要哉伏願體念而益勉聖學焉上曰言甚好矣百亨曰上番所陳之言固好矣別無更達之義第下章辟則爲天下僇其意尤有深焉辟者偏之謂也而絜矩是上下四旁均平底道理也在上之人政令事爲之間或循一己之私若有偏係之心則不但不能爲絜矩之道至於失衆人之心而終爲天下僇矣辟之一字最宜惕念處伏願殿下更加留念焉上曰經筵特進官亦陳文義有隣曰玉堂旣陳文義臣無仰達而至於財用取之有道用之有節每當用下之時必思節用二字益懋崇儉之德是臣區區之望矣上曰所陳好矣載純曰玉堂經筵已陳文義更無仰達矣上曰參贊官亦陳文義衡衡曰玉堂經筵已陳文義別無仰達矣上曰右副承旨率應製儒生入侍出榻敎賤臣承命出傳右副承旨洪仁浩與生員洪祐淵丁若鏞幼學宋知濂趙冕鎭姜應一朴宗山偕入進伏上各詢姓名訖敎善容曰爾是誰族乎善容曰故相臣聖齊之從曾孫矣上曰所做表爲幾許耶善容曰僅爲數百首矣上敎知濂曰爾表多效宋祥濂之表體事涉怪駭此後毋效此體格可也上敎冕鎭曰爾是誰子冕鎭曰時夏之子矣上曰爾有兄弟乎冕鎭曰同生共七兄弟而臣則臣父之第二子矣上曰爾父雖是幼學可謂好八字矣爾是誰壻乎冕鎭曰校理臣李百亨之壻矣上敎應一曰爾是誰族乎應一曰故相臣碩期之孫矣上曰昨年蒙治墳之恩乎應一曰果蒙天恩矣祖死後七十年還復官爵又七十年得蒙治墳之恩矣上曰爾父生在耶應一曰尙今生在而壬辰年以陰城縣監落仕矣上曰爾祖事誠異矣命儒生等先退上曰左承旨同副承旨入侍出榻敎賤臣承命出傳左承旨李時秀同副承旨南鶴聞承命進伏上命時秀書傳敎曰政官牌招開政經筵中未肅拜有病故人員竝許遞今日政差出又命書傳敎曰武臣堂上朔試射居首人依文臣製述例以馬帖施賞捧傳旨命鶴聞書傳敎曰時囚皆令今日內草記照律又命書兵曹判書鄭昌順疏批又命書傳敎曰兵判辭疏旣承批且有政命兵曹判書鄭昌順牌招參政命退諸臣以次退出
정조 11년
行都承旨沈豐之坐直左承旨李時秀坐右承旨趙衍德坐直左副承旨朴天衡坐右副承旨洪仁浩坐同副承旨南鶴聞坐注書金孝建病一員未差假注書趙台榮仕直事變假注書金膺著仕
정조 11년
洪仁浩啓曰大司憲鄭好仁未肅拜執義未差掌令吳著權坪持平沈銖吳彦敎牌不進傳旨未下監察茶時之意敢啓傳曰知道
정조 11년
傳于趙衍德曰下直守令留待謝恩守令仍爲下直
정조 11년
傳于趙衍德曰同副承旨與下直守令入侍
정조 11년
以掌令吳著權坪持平沈銖吳彦敎正言金孝眞趙星逵牌不進罷職傳旨傳于洪仁浩曰只推
정조 11년
沈豐之以禮曹言啓曰全羅監司沈頤之改備封進端午油席今始上來依例內入之意敢啓傳曰知道
정조 11년
李時秀以濬川司言啓曰本司都廳梁塤御營廳千摠瓜滿代以御營廳千摠李殷福差下使之察任何如傳曰允
정조 11년
南鶴聞以漢城府言啓曰因座更釐正事編戶之應頉與否處所之當減與否依筵奏逐條區別別單書入之意敢啓傳曰知道
정조 11년
趙衍德以義禁府言啓曰因刑曹啓辭出身韓昌麗移本府處之事允下矣韓昌麗今方待命卽爲拿囚之意敢啓傳曰移送該廳重棍勘放可也
정조 11년
洪仁浩以義禁府言啓曰時囚罪人李熻以草記照律事命下矣李熻傳旨內今番按査時聞於忠堤之間則喆翼諸凶譸張誑惑蓋已數十年之久排布嘯募始自四五月之間至於一村民人廢農駭竄之境而守土之臣慢不省察致使凶徒恣意煽動無所畏憚此而置之則將何以勵他人懲後日乎令該府拿問嚴勘罪取考律文則大明律盤詰姦細條有曰凡有境內姦細而守把官失於盤詰者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李熻杖一百收贖告身盡行追奪放送何如傳曰允此與年前河東事有異境內囂說不能禁斷此已萬萬駭然況作姻之間聲聞必不邁邁則事旣發覺之後邑倅之罪實不等閑其在懲勵之道不可只施奪告身之典卽其地方徒配可也
정조 11년
洪仁浩以義禁府言啓曰時囚罪人李熻杖一百收贖告身盡行追奪照律草記批旨內卽其地方徒配事命下矣李熻忠淸道堤川縣徒三年定配而以批旨內辭意具罪目依例發遣府羅將押送配所之意敢啓傳曰知道
정조 11년
丁未八月二十四日辰時上御誠正閣同副承旨與下直守令入侍時同副承旨南鶴聞假注書趙台榮記事官李宗烈記注官承膺祚鳳山郡守李鼎揆光州牧使金履基康津縣監成種仁全義縣監洪徽河泗川縣監金樂祜以次進伏訖上下詢職姓名鼎揆仰奏職姓名上曰嶺人近未爲名邑每庸嗟惜今番特除意亦有在下去善爲也命鼎揆先退種仁進奏職姓名上曰爾病差可乎種仁曰今則少愈矣上曰康津之難治予亦稔知且有許多島嶼惕念爲之可也命種仁先退履基進奏職姓名上曰下去善爲也命履基先退徽河樂祜進奏職姓名上曰下去各別善爲也命徽河等先退命書傳敎曰左副承旨馳詣懿陵奉審摘奸以來上曰右副承旨入侍出榻敎賤臣承命出傳右副承旨洪仁浩進伏上命書公事判付訖命退承史以次退出
정조 11년
丁未八月二十四日辰時上御重熙堂右承旨入侍時右承旨趙衍德假注書趙台榮記注官承膺祚記事官尹行任以次進伏訖上親考泮儒應製試券以次出榜訖上曰應製比較儒生入侍出榻敎賤臣承命出與幼學呂善容生員洪祜淵丁若鏞幼學朴宗山宋知濂趙冕鎭姜應一偕入進前上曰檢書官召入賤臣承命出與檢書官李集箕偕入進前上曰承旨呼儒生姓名檢書官以次頒賞可也頒賞訖命退諸臣以次退出
정조 11년
丁未八月二十四日酉時上御重熙堂坐直承旨入侍時右承旨趙衍德假注書趙台榮記注官承膺祚記事官尹行任以次進伏訖上曰楊州高陽老人成冊卽爲修入事分付畿營畿伯如已出巡分付楊高倅令處明日內必爲來納事分付命書傳敎曰不過體例前判書李𡊠敍用上曰留院公事入之出榻敎賤臣承命出持入上進覽訖命退承史以次退出
정조 11년
行都承旨沈豐之坐左承旨李時秀病右承旨趙衍德坐左副承旨朴天衡坐右副承旨洪仁浩坐直同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
洪仁浩啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 11년
洪仁浩啓曰禁衛營將官來言今日本營軍兵日次私習云矣敢啓傳曰知道
정조 11년
傳于朴天衡曰右承旨入侍
정조 11년
趙衍德啓曰吏曹假郞廳來言臺諫有闕政事取稟傳曰當日爲之在外及未肅拜摠管許遞竝令今日政差出
정조 11년
有政吏批判書吳載純進參判李秉模內閣進參議曺允大傳旨未下行都承旨沈豐之進以李思祚爲執義李信默爲莊陵令延豊君單李𡊠
정조 11년
兵批判書鄭昌順進參判黃昇源參議柳誼病參知李祖源入直進左副承旨朴天衡進以李𡊠爲都摠管李昌彬爲淸城僉使副司直趙時敏副護軍閔廷桓
정조 11년
以開城府巡令手朴固致鳥銃三中別單傳于南鶴聞曰此與京營門有異在本營係是稀罕之擧後不必援例今番則特爲直赴殿試砲放應試比入格太不相當砲技之不如京營門可以知之本府素稱雄府則管下軍卒在所精鍊此後各別勸課事回諭
정조 11년
以忠淸監司農形狀啓傳于洪仁浩曰卿於營邑事踐歷旣淺初當重寄必須加倍用力於他藩可使今年俵稅庶免白徵觀此狀辭行部伊始果於到處面言未到處關飭將無不實之慮乎今此敷示出於先甲之令如是而一有不勤安用方伯爲哉自卿先置重典以信王言卿須惕念擧行以春初繡啓推之守宰之容手於災結者比比有之其時則雖因區處之抑有近似但依本律處斷而至於今年夏秋雨澤過處太過此壃爾界登歉各殊如不目擊足踏躬審形止則吏安得不售奸民必無以蒙惠稍俟俵災之了勘先從沿邑分遣繡衣以考其勤慢至於守宰之俵餘容手者是故犯之故犯若知有朝廷寧或乃爾如許守宰不可但以不法言本律照勘姑捨是先卽拿致王府斷以贓汚之律嚴訊取服此蓋刑期無刑之意也先將此意令廟堂別關嚴飭待秋成御史仍爲抄啓俵稅之難何年不然而今年爲最難豈特湖西一方爲然京畿兩南以此一體嚴飭
정조 11년
傳于南鶴聞曰右副承旨入侍
정조 11년
吏批再政金重燮爲典籍奉朝賀趙暾今加正憲前承旨成德朝今加嘉善前都事李彦章前縣監趙懋以上今加通政前同知李休今加嘉義以上加資事承傳
정조 11년
南鶴聞以兵曹言啓曰來九月十月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 11년
南鶴聞以兵曹言啓曰鏡城居幼學黃相采上言以爲同邑人玄聖澤得罪本官移囚他邑之際其父徵河中路逢着以慇懃酬酢押領校吏暗記姓名誣訐官家降定軍額故呈訴營邑皆得頉免而軍案中罰定本名指一刀抹事判付內査實決給後草記事命下矣其委折黃相采處査實則其父徵河所充軍役已得頉免而本名猶未永割日後恐有更侵之患爲辭矣其父之罰定雖或稱冤營邑旣已頉給之後敢以此等猥屑之事至煩天聽者其爲猥濫莫此爲甚上言內辭緣勿施其猥濫上言之罪令攸司照法科治何如傳曰允
정조 11년
南鶴聞以兵曹言啓曰茂山居前萬戶康秉圭等上言以爲設堡把守之法不出二三十里至若茂山帶江通陸西距白頭山百餘里之間村落多聚倉庫相望只置一烽燧一把守自梁永沿江至豐山殆近百里彼界至近而只隔一江全無烽燧邊機疎虞爲言而判付內卿其招問委折後日草記事命下矣臣依聖敎招致上言人康秉圭詳問委折則白頭山下只有一烽燧一把守渠以曾經邊堡粗知防守之嚴重又居其土習識形便之緩急有此呼籲云而烽燧與把守之當初設置俱有商量則今以曾經一邊將之言不可遽議其增置上言內辭緣置之何如傳曰允
정조 11년
洪仁浩以義禁府言啓曰時囚罪人韓昌麗移送該廳重棍勘放事命下矣韓昌麗移送壯勇廳之意敢啓傳曰知道
정조 11년
大司諫洪秀輔疏曰伏以祗謁陵園聖慕克伸天日淸朗鑾蹕穩旋臣民歡忭久愈靡已仍伏念臣之衰頹憒劣本不近似於言責重任前後叨冒罪積瘝曠每一追惟惶恧無措迺者諫長除旨適値行幸之前日陪扈義重章皇出肅獲參從官之列實切與榮之幸第緣脫着失宜兼以觸冒添祟素患痰癖之症挾感倍劇多日療治尙遲差減陳力詣臺斷無其望召牌屢辱輒犯違傲義分都虧惶蹙冞深玆敢略陳短章仰瀆崇聽伏乞聖慈俯垂諒察亟遞臣職俾便調治仍治臣罪以肅朝綱焉臣旣不以見職自居何敢贅及他說而其於目下懲討之義有不容泯默者略此附陳焉噫嘻痛矣世變層生亂賊接踵至於今番逆獄而極矣東喆東翼托悖子逃躱之跡憑妖孫謊誕之說經營謀議積有年所召募期會遍及隣郡凶檄妖詩狼藉無忌方伯守令部署有定始倡煽動訛言之本終至嘯聚擧事之期思之及此心骨俱顫至若鎭星鎭赫怨國家設科之稀圖幕裨拔身之計往來綢繆倡傳騷屑排布定期至備行具或屬托家眷可見其凶逆心腸或密燒諺札難掩其交通情跡以至武重之爛熳和應爲厥巨魁則眞是梟獍種子萃渠一門古者殄滅無遺之訓政爲此等凶醜輩而設也其餘伏法之得謙徑斃之商圭及外此干連諸賊雖其情節之最輕者未有不當於同參不告之律而畢竟六賊之只施梟示大失常刑王府孥籍之請閱累旬而又未蒙允輿情憤鬱固無可言至於結案輸款者徑致物故酌配特放者俱屬寬典雖以天地好生之心欲施德敎感化之方而臣恐一種已訛誤之類反恃仁恩之寬縱不思悛革而懲創風吹草動輒復思亂則方來之憂有難勝言噫從前治逆皆不能到底窮究在今按法又如是疎略從輕妖腰亂領旣多失刑凶窩賊窟又未窮鋤反側難化隱憂漸滋念之及此尤豈不懍然而心寒也哉伏願聖明淵然深思廓然明斷已梟示諸凶孥籍之典亟降允兪已徑斃者施以逆律已酌放者亦寢成命更加嚴覈竝施邦刑以爲伸王法定民志之道焉臣於治疏將上之際伏聞有時囚罪人李熻本地方徒配之命竊不勝憂慨之至熻之莅任數歲于玆且與喆翼爲其連姻而諸賊之醞釀凶計雖非朝夕之故本邑之騷動誑惑旣在春夏之交則縱未能逆折奸萌而終不得登時詷捕此其爲罪不但止於溺職而已及夫察理之歸奏旣據聞見之的實則政宜嚴法重繩痛加懲勵而畢竟編配薄罰出自特敎況其僨事之近地有若投印之例勘王法之失當固無可言而輿情之駭惑爲如何哉臣謂亟收李熻堤川縣徒配之命仍施邊遠竄配之典宜矣至於議讞之地所宜律當其罪而當初告身之律失之太輕不可無警當該禁堂施以譴罷之典斷不可已也臣無任屛營祈懇之至答曰省疏具悉勿煩李熻事遠配則過矣禁堂事難免議律不審依施卿其勿辭行公
정조 11년
丁未八月二十五日酉時上御重熙堂右副承旨入侍時右副承旨洪仁浩假注書趙台榮記事官李宗烈記注官承膺祚以次進伏訖上命書傳敎曰楊高老人加資事成命已有日而謂以考籍尙無報來該邑事太遲緩聞承宣言方伯在巡路因飭敎成冊直報於該曹云老人之事不可踰日政官牌招開政今日內下批仍令兩邑倅待開門馳還本邑一一分給七十人食物成冊亦因發巡不得修啓云亦令直報戶曹別單書入一邊知委該邑須卽分給後與八十人官敎分給形止報來後自吏戶曹草記以示朝家尊年之意又命書傳敎曰今番因泮製入格聞儒生姜應一是故相姜碩期之孫云而且聞其父命達尙在云昨年秋因愍懷墓工役故相家諸墳山之在墓底而樹木之盤根於塋域者竝令芟除仍許設祭故相沒後七十年而復官爵又七十年而治墳山事可謂不偶然伊時未知奉祀人有無尙稽收用前縣監姜命達令該曹隨窠復職調用又命書錦伯狀啓判付訖命退承史以次退出
정조 11년
行都承旨沈豐之坐左承旨李時秀坐右承旨趙衍德坐左副承旨朴天衡坐直右副承旨洪仁浩坐同副承旨南鶴聞坐直注書金孝建病一員未差假注書李羲觀仕趙台榮仕直事變假注書金膺著仕
정조 11년
以黃海監司狀啓李言昌朴師儼等爲先嚴囚以待處分事傳于趙衍德曰觀此狀辭李言昌等呈單辭語出於排乾朴師儼之對辨原情亦或成說要之自中相害之計也師儼疏擧旣云討逆則輔護二字固知其鄕闇所致言昌等起疑亦由於用意要之此事始因鄕中之失和終至藉重假托期欲轉徹而生事無論事實之如此如彼此非鄕戰而何懲治之道一方伯足矣豈煩朝家處分言昌師儼分別輕重嚴加痛繩卿其自斷決處各其狀頭外名下諸人竝卽放送此後更以此事登聞隨現告者當以誣逆論被告者當以不敬論不能禁斷之道伯地方官卽其道定配此意知悉擧行事回諭回諭祗受後星火擧行俾無滯囚之弊事一體回諭
정조 11년
以全羅監司狀啓今九月朔薦新進上石榴節序尙早限內不得封進惶恐待罪事傳于趙衍德曰勿待罪事回諭
정조 11년
趙衍德以內閣言啓曰御製每十年成秩進書事曾有受敎定式矣自丙申至乙巳十年御製六十卷繕寫告完進書吉日令日官推擇則今二十九日辰時爲吉云以此日時臣等奉安于龍亭具儀仗鼓吹陪奉至殿庭進書如儀爲之之意敢啓傳曰以便殿庭爲之
정조 11년
沈豐之以奉常寺都提調提調意啓曰東籍親耕田所種稻皮唐黍豆太四種今晦間當爲成熟之意敢啓傳曰攝刈
정조 11년
南鶴聞以戶曹言啓曰楊州高陽士庶人七十以上食物別單今方依下敎書入一邊知委於兩邑守令使之星火擧行矣卽接兩邑守令所報則楊州牧使洪義榮牒報內以爲本邑留庫各穀爲二千八百餘石而大米不過爲數石租爲百餘石其餘皆是皮雜穀二百七十餘石而米條末由推移云高陽郡守李素牒報內以爲本邑留庫爲五百九十餘石而大米不過十餘石租爲二十六石餘皆牟稷等皮穀五十餘石米條末由推移云矣取考本曹及常賑廳會案則果如兩邑守令所報而傍近邑留庫中亦無米條數十包見在之處互相拮据亦無其路莫重惠澤恐不可因此而稽滯摠戎廳平倉係是軍餉有不可輕議而事勢旣如此則不可無變通之道且請得移轉亦多已例留庫條中大米限三百二十三石今姑貸下待秋成以他衙門穀首先報償似合事宜以此分付於摠戎廳及兩邑守令趁卽擧行之地何如傳曰允
정조 11년
南鶴聞以兵曹言啓曰臣依下敎一內禁軍出身李厚重監的官訓鍊院習讀金鼎九擧旗軍仁得一竝査問則李厚重所供內連得三中至第四矢放射之際所持弓子脫彀故矢之中與不中未及詳見只見擧旗意以爲得中欲爲伏地則宣傳官以爲旗雖擧而鼓不應其中未可知云欲爲伏地而還爲起立及放第五矢亦不得中而擧旗軍又爲擧旗矣身知其不中亦不伏地實無符同弄奸之事云監的官金鼎九所供內小布與貫革有異矢之得中者無聲而落地故只專意注目於布上旗之擧與不擧初未得着意見之云擧旗軍仁得所供內連夜巡更之餘適値睡眼矇矓未及見矢之中而無心擧旗有此誤錯云其所供辭俱不成說親臨試射事體嚴重而不中之矢私自擧旗者跡涉符同意在弄奸出身李重厚監的官金鼎九擧旗軍仁得竝令攸司照律科治何如傳曰允
정조 11년
南鶴聞以兵曹言啓曰今日申後鍾閣守直訓鍊院習讀官朴寬德來告內有人潛入鍾閣無時打鍾云故聞極驚駭卽爲捉來査實則慶尙道義興居民金采守以所食還上無以備納欲爲上達天聽有此打鍾之擧云近來民習雖曰無嚴豈有如此變怪之事乎守直官之常時不能嚴禁雜人致此無前之變尤極痛駭打鍾人金采守移法司考律定罪當該守直官朴寬德令攸司照法科治守直軍卒自臣曹嚴治計料而臣之居常不能檢飭之失亦不勝惶恐之意敢啓傳曰嘗觀實錄考出始知製置本意置鍾凡三處一曰光化門卽今鮒魚橋鍾閣是也二曰樓街卽今鍾閣是也三曰鍾峴今則鍾雖不存只傳峴名而京鄕士民之有切至之冤者皆許撞此鍾鍾聲出典鍾者執奏故事卽然然民習不古踰濫日甚古制雖難遽議於今日而鍾廢之後閤門闕門設午鼓代疊鍾記昔先朝有撞午鼓者伊時處分之敎予亦仰聆今番撞鍾事其在愛禮之義不可以變常論雖欲考律似無可照者但以本事之不關於四件治之可也卿則別無引罪之端而守直官卒不謹則不謹卿其參酌科罪可也
정조 11년
南鶴聞以刑曹言啓曰因兵曹啓辭禁軍李厚重習讀官金鼎九擧旗軍仁得照法科治事命下矣取考律文則大典通編武科條有曰科場用奸者邊遠充軍依此律仁得平安道朔州府定配所卽爲押送李厚重金鼎九俱是出身竝移義禁府處之何如傳曰允
정조 11년
丁未八月二十六日辰時上詣春塘臺禁軍試射入侍時右承旨趙衍德右副承旨洪仁浩假注書趙台榮記事官李宗烈記注官承膺祚以次侍立訖上具戎服乘輿出賓陽門由靑陽門詣春塘臺降輿陞座上曰今日卽齋日小開門以下節次竝除之宣傳官承命分付兵曹判書鄭昌順禁軍別將柳鎭恒行軍禮訖上曰試官各就座昌順等以次進伏上曰昨年試射時告箭混襍多出五中事甚可駭今番各別申飭無得亂襍可也掌務官呼金等以次射發昌順曰今此射發時有一禁軍發矢不中而該旗手徑先擧旗事甚可駭卽令攸司査問嚴處宜矣上曰卿出去後査問草記可也禁軍射放訖上曰入格人卽爲頒賞可也宣傳官呼林懋遠等以次頒賞訖上乘輿出靑陽門入賓陽門還內諸臣以次退出
정조 11년
行都承旨沈豐之坐左承旨未差右承旨趙衍德坐左副承旨朴天衡坐直右副承旨洪仁浩坐同副承旨南鶴聞坐直注書金孝建病一員未差假注書李羲觀仕直趙台榮仕事變假注書金膺著仕
정조 11년
洪仁浩啓曰大司憲鄭好仁掌令吳著權坪持平吳彦敎牌不進執義李思祚陳疏入啓持平沈銖呈辭監察茶時之意敢啓傳曰知道
정조 11년
沈豐之啓曰來初一日輪對日次矣敢稟傳曰爲之
정조 11년
洪仁浩啓曰獻納李庚運疏批已下一體牌招何如傳曰允
정조 11년
南鶴聞以戶曹言啓曰卽接廣興倉所報則因傳敎自三月至八月合六朔祿俸納次倉官進去于東大門外判府事趙璥所住處則以爲屢蒙恩命末由祗受惶懍萬萬恭俟譴罰云祿俸又不領受而來九月朔祿牌亦不出給何以爲之敢啓傳曰更令倉官輸送安心領受之意亦令曹郞往傳可也
정조 11년
南鶴聞以賑恤廳言啓曰普光寺僧等列名單子判付內本寺卽駐蹕之地旣令承宣召問弊瘼各米三斗木一疋題給事分付賑廳事命下矣普光寺僧五十四名發遣本廳郞廳與留營中軍眠同分給次使之來待畿營矣卽者僧等十四名來待畿營而以爲他僧徒四十名或以老病守寺或以私故出他不得來待今此賜給米木渠輩謹當受出搬運一一均分云事勢旣如此則有難强令盡數待令普光寺僧徒五十四名每名米三斗木一疋式合米十石十二斗木一同四疋僧統首僧處郞廳中軍眼同都下使之輪去各自分受後形止馳告本邑自本邑轉報巡營自巡營狀聞事竝爲分付之意敢啓傳曰知道
정조 11년
趙衍德以忠勳府言啓曰本府書寫忠義衛姜致周瓜滿代嫡長忠義衛高萬說差下依例以假郞廳稱號何如傳曰允
정조 11년
洪仁浩以訓鍊都監言啓曰本局把摠李長喆受由下鄕身病甚重勢難還現改差何如傳曰允
정조 11년
洪仁浩以刑曹言啓曰今因京畿監司徐有防啓本擊錚罪人平山申炷原情判付內閔哥旣蒙放申哥似無異同取考文案如非元犯卽爲放送事分付事命下矣閔徵漢則本曹無文案可據而取考徒流案則炷之父明川府定配罪人榮祖以亨夏至親亨夏正刑之後構出通文謂以書齋慘禍變不可不會議卽此一款萬萬凶慘善地刑配可謂末勘之末勘而其子之如是訟冤敢干蹕路者事之痛駭莫此爲甚放送之命不敢擧行而炷之猥濫呼籲之罪當爲嚴處以懲此輩覬覦之習不可以四件內事有所容貸申炷自臣曹照法嚴勘何如傳曰觀於昨日該道狀辭平山府鄕戰之不息可知伊時申榮祖事非鄕戰而何依草記放送一款置之申炷輕先鳴冤之罪自本曹懲治逐送本鄕渠輩未悛舊習之前當放不放可宥不宥渠輩亦豈無避罪畏刑之心乎此在按道守土之臣隨處逆折之如何此意措辭嚴飭道伯可也
정조 11년
洪仁浩以刑曹言啓曰因兵曹啓辭打鍾人金采守移法司考律定罪事批旨內雖欲考律似無可照者但以本事之不關於四件治之可也事命下矣謹按律文則大典通編訴冤條有曰事係微細可呈該道及該司而冒濫上言事理重者依上書詐不以實律論杖一百徒三年依此律金采守決杖一百後黃海道康翎縣徒三年定配所卽爲押送之意敢啓傳曰知道
정조 11년
洪仁浩以刑曹言啓曰因兵曹啓辭猥濫上言人鏡城黃相采令攸司照法科治事命下矣取考律文則大典通編訴冤條有曰事係微細可呈該道及該司而冒濫上言者依越訴律論杖一百黃相采依此律決杖一百放送之意敢啓傳曰知道
정조 11년
洪仁浩以刑曹言啓曰猥濫擊錚人吳召史考律嚴處事草記蒙允矣取考律文則大典通編訴冤條有曰事係微細可呈該道該司而冒濫上言事理重者依上書詐不以實律論杖一百徒三年罪人吳召史以凶逆瑞集之妻猥犯蹕路敢請伸冤者萬萬痛駭決不可尋常處之依此律忠淸道海美縣定配所卽爲押送之意敢啓傳曰知道
정조 11년
南鶴聞以漢城府言啓曰丙午式帳籍依例藏置江都舊籍曝曬事今春因前判尹臣鄭昌順所奏待秋擧行事命下矣今則春成已屆發遣本府郞廳持往江都藏置曝曬等事依前擧行而帳籍封裹雜物令各該司進排領去官吏所騎馬及帳籍載運馬亦令該曹考例題給何如傳曰允
정조 11년
校理魚用謙疏曰伏以臣猥以庸瑣忝叨華顯邇來數月之間昵陪經幄屢登文陛瞻龍光於九五奉玉音於咫尺在臣微分已極踰濫而間因侍講至辱眷存追記臣祖以及臣身天語溫諄德意鄭重此誠曠世之殊渥人臣之大榮臣感激銘鏤誓死圖報無一善狀雖恨涓埃之未效備數邇列只願日月之長依凡有區區私懇不宜遽事煩浼而第伏念疾痛呼父人情之常所欲必從天理則然況臣情理之至切至迫不啻一身之疾痛而已則顧安得不呼籲於慈覆之天以冀曲遂之仁哉臣之本生偏母今年八十有三矣臣以孤露餘生惟母是依而家世寒窶生事冷薄臣母自少食貧老不免飢臣誠淺計拙反哺無階半世窮廬徒切悲勤幸臣一第乃在臣母洽滿八旬之歲則臣母執臣手而旣喜且悲曰吾今朝暮人矣汝雖幸霑國恩安保其及亨便養耶臣雖在平時恒有一懼自聞是語尤作何懷臣通籍未幾屢蒙拔擢前後踐歷罔非驟躐一身榮耀固已過分而烏鳥私情猶有餘願凡在臣僚之跡廁近密而有情理之如臣切急者輒皆陳情乞養曲蒙恩許獲補一縣以遂其願則臣之仰暴忱臆冀垂憫念或不至爲大何抑臣於見職有萬不似三叨恩命一味尸素每自循省惶汗浹背公器則蔑效私懇則援例揆以廉防誠亦猥越而臣聞古人有言曰父母之年不可不知今臣母九耋餘景能復幾何臣若徒怵義分泯默緘封自阻仁天以致後悔則將不免爲孝理之罪人臣情到此寧不可哀此臣所以積費趑趄終出於冒籲之計也儻以我聖上體下之仁俯加憐察特命選部授臣一小縣得伸榮養則平生蘊結庶無餘憾而銜恩報德且期日長臣不勝大願焉臣無任云云省疏具悉所請依施
정조 11년
持平沈銖疏曰伏以臣於日昨竄配罪人秉顯妻柳女擊錚上言之擧有不勝駭惋憂歎者噫彼弘燮是何等凶逆何等罪惡而秉顯以弘燮之弟得免緣坐之律只施邊配之典此雖出於好生之德意而失刑大矣屈法過矣爲其妻者固當感祝不暇而敢生覬覦之心少無畏縮之意至有此一邊上言一邊擊錚求見之請蒙放之願有若尋常罪過仰干恩典者然其爲放恣已無可言而凡在聽聞寧不憤惋秋曹之前後請勘臺臣之論列陳章寔出於共憤嚴討之義而始則有卽其地定配之命繼以降一處同配無關隄防之敎末乃以勿煩二字爲例批之資此實我殿下萬萬過中之擧也同置一處則適中求見之願便成室家則無異蒙放之樣若使凶逆餘孽蒙此無前之聖澤則國法將何處用之義理將何以明之其於接跡而希覬者亦將何以處之言念及此尤豈非今日之大可憂懼哉臣於是滿心駭惑不容終默略控短章猥徹崇聽伏願聖明克念王法之至重更軫公議之同憤快降兪音亟寢成命焉答曰省疏具悉勿煩
정조 11년
丁未八月二十七日卯時上御誠正閣同副承旨入侍時同副承旨南鶴聞假注書趙台榮記注官承膺祚記事官李宗烈以次進伏訖上曰右副承旨與忠淸水使入侍出榻敎賤臣承命出傳右副承旨洪仁浩與忠淸水使洪仁默進伏上下詢職姓名仁默仰奏職姓名命仁浩讀宣諭帖訖命仁默先退命仁浩書傳敎曰左承旨聞有實恙許遞前望單子入之待下批牌招察任命退諸臣以次退出
정조 11년
丁未八月二十七日辰時上御重熙堂右承旨入侍時右承旨趙衍德假注書趙台榮記注官承膺祚記事官尹行任以次進伏訖上曰惠慶宮進服加減歸脾湯十貼製入出榻敎命退諸臣以次退出
정조 11년
丁未八月二十七日午時上御重熙堂都承旨右承旨入侍時行都承旨沈豐之右承旨趙衍德假注書趙台榮記注官承膺祚記事官尹行任以次進伏訖上曰戶曹判書濬川堂上入侍出榻敎賤臣承命出與戶曹判書徐有隣濬川堂上金履素偕入進伏上敎履素曰卿之身恙今得夬差乎履素曰近得少愈矣上曰今日日氣淸朗矣有隣曰果爲淸溫而今日一提學家方設壽宴云矣上曰一提學爲親設宴耶有隣曰然矣命書傳敎曰今聞一提學家設壽宴云令該曹食物輸送以示尊年之意命退諸臣以次退出
정조 11년
行都承旨沈豐之坐直左承旨趙衍德坐直右承旨朴天衡坐左副承旨曺允大坐右副承旨洪仁浩坐同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
朴天衡啓曰今日晝講爲之事命下矣知經筵徐有隣同經筵鄭昌順病不進知經筵洪良浩李文源同經筵金文淳未肅拜同經筵鄭民始在外無進參之員事甚未安除在外外未肅拜懸病人員竝推考警責仍卽牌招以爲推移進參之地何如傳曰晝講停
정조 11년
趙衍德啓曰明日御製進書相値視事頉稟之意敢啓傳曰知道
정조 11년
南鶴聞啓曰合辭方張之時兩司無詣臺之員事甚未安除在外疏批及傳旨未下外未肅拜呈告人員竝卽牌招何如傳曰允
정조 11년
洪仁浩啓曰執義李思祚正言趙星逵疏批已下一體牌招何如傳曰允
정조 11년
洪仁浩啓曰大司憲鄭好仁執義李思祚掌令吳著權坪持平沈銖吳彦敎牌不進監察茶時之意敢啓傳曰知道
정조 11년
以吏曹參議曺允大牌不進罷職傳旨傳于洪仁浩曰只推
정조 11년
傳于曺允大曰滯囚可悶禁府堂上前望單子入之待下批牌招開坐捧供仍令今日內草記議處照律
정조 11년
禁府堂上前望單子入之判義禁鄭一祥知義禁李𡊠同義禁洪檢金文淳落點
정조 11년
朴天衡啓曰時囚開坐捧供仍令今日內草記照律事命下矣知義禁李𡊠在外判義禁鄭一祥同義禁洪檢金文淳牌不進不得擧行判義禁鄭一祥同義禁洪檢金文淳更卽牌招何如傳曰允同義禁洪檢金文淳許遞政官待明朝牌招開政
정조 11년
趙衍德啓曰戶曹判書徐有隣老人食物平倉米分給後依下敎來待矣傳曰入侍
정조 11년
傳于趙衍德曰慶興德源碑文旣令明日賚奉下去御製書下書寫官今日書出草圖書入啓明日使之賚去事分付書寫官中前北伯不必待上來書進以草本賚去到界前道內守令中定差員先爲下送交龜前使之書寫事一體分付
정조 11년
傳于朴天衡曰雖未知情病之如何寧有如許事體當該經筵越捧一等
정조 11년
沈豐之啓曰因玉堂箚子請牌經筵諸臣竝施譴罷之典事批旨情與病之衆所共知者外依施事命下而知經筵洪良浩同經筵鄭昌順金文淳俱有情勢知經筵李文源有實病罷職傳旨不得捧入之意敢啓傳曰知道
정조 11년
以掌令吳著權坪持平吳彦敎獻納李庚運正言金孝眞牌不進罷職傳旨傳于洪仁浩曰臺諫違牌亦有事體道理次對則俱不進傳啓則無端停啓此自有臺閣以來所未有之事行公臺諫一竝爲先從重推考此傳旨勿施更爲牌招
정조 11년
以黃海監司狀啓李言昌朴師儼照律定配其外諸人竝放送事傳于洪仁浩曰李言昌之杖與刑間不下一杖徑先發配卿何畏約若此而何以懲頑而毖後卿則從重推考事回諭
정조 11년
趙衍德啓曰明日次對兩司當爲進參除在外傳旨未下外未肅拜呈告人員竝待開門牌招何如傳曰允
정조 11년
朴天衡以禮曹言啓曰因京畿慶尙全羅三道儒生李亨復等爲其江城君文益漸丹城道川書院復額事上言臣曹覆啓判付內依回啓施行遣官致祭以示朝家崇報之意獻官以道內侍從守令差定待香祝下送卽爲擧行事判下矣祭文則令藝文館撰出額號則旣是復額仍舊號以道川書院書寫宣額何如傳曰允
정조 11년
南鶴聞以戶曹言啓曰判府事趙璥自三月至九月七朔祿不受草記批旨內更令倉官輸送安心領受之意亦令曹郞往傳可也事命下矣卽令本曹郞廳往傳批旨則以爲臣於蹙伏之中因祿俸事戶曹郞官特來傳諭至有安心領受之敎尤不勝驚惶隕越之至而身旣屛退不敢冒受萬萬惶恐惟譴何是俟云矣敢啓傳曰更令郞官進去以安心領受之意傳諭近聞尙住城外近地獨於月俸如是辭遜可乎未受祿俸今日內傳致事卽爲分付倉官處
정조 11년
朴天衡以戶曹言啓曰判府事趙璥祿俸更令倉官輸送安心領受之意亦令曹郞往傳而不爲領受草記批旨更令郞官進去以安心領受之意傳諭近聞尙住城外近地獨於月俸如是辭遜可乎未受祿俸今日內傳致事卽爲分付倉官處事命下矣更令郞廳傳諭倉官仍傳祿俸則以爲今此戶曹郞官之連日傳諭別是格外之特恩驚惶悚懍罔知攸措常祿旣無冒受之路恩命反添違漫之罪伏地隕越惟願速被譴殛之典云矣敢啓傳曰知道
정조 11년
朴天衡以吏曹言啓曰老人事不可踰日今日內下批仍令兩邑倅待開門馳還本邑一一分給形止報來後自吏曹草記事命下矣卽接楊州高陽兩邑所報則謹依傳敎朝官年七十士庶年八十人官敎纔已一一頒給云矣敢啓傳曰知道
정조 11년
朴天衡以兵曹言啓曰忠壯衛將李弼培忠翊衛將張爾良俱以身病猝重勢難供職呈狀乞遞輪番之任不可久曠竝改差何如傳曰允
정조 11년
朴天衡以摠戎廳言啓曰楊州高陽士庶人年七十以上食物別單今方依下敎書入一邊知委於兩邑守令使之星火擧行矣卽接兩邑守令所報則楊州牧使洪義榮牒報內以爲本邑留庫各穀爲二千八百餘石而大米不過爲數石租爲百餘石其餘皆是皮雜穀二百七十餘石米條無路推移云高陽郡守李素牒報內以爲本邑留庫爲五百九十餘石而大米不過十餘石租爲二十六石餘皆牟稷等皮穀五十餘石米條末由推移云矣取考本曹及常賑廳會案則果如兩邑守令所報而傍近邑留庫中亦無米條數十包見在之處互相拮据亦無其路莫重惠澤恐不可因此而稽滯摠戎廳平倉係是軍餉有不可輕議而事勢旣如此則不可無變通之道且請得移轉亦多已例留庫條中大米限三百二十三石今姑貸下待秋成以他衙門穀首先報償似合事宜以此分付於摠戎廳及兩邑守令趁卽擧行之意自戶曹草記蒙允矣謹依聖敎本廳平倉留庫米中楊州牧二百七十一石十二斗八升高陽郡五十一石二斗二升合米三百二十三石出給之意敢啓傳曰知道
정조 11년
洪仁浩以刑曹言啓曰猥濫擊錚罪人海州吳召史依下敎本道內新溪縣更定配所卽爲押送之意敢啓傳曰知道
정조 11년
副校理金履翼修撰趙鎭宅等箚曰伏以臣等伏承開講之命顒竢登對之際因經筵諸臣之請牌遽有停止之敎臣等相顧悵失繼之以慨惜也夫法講體例何等嚴重聖學勤孜何等慶幸凡在經筵之職者固宜竭蹶趨承而其情病如何雖未可知始緣請召終致停講事面之苟艱莫此爲甚臣等謂今日請牌經筵諸臣竝施譴罷之典斷不可已也取進止答曰省箚具悉情與病之衆所共知者外依施
정조 11년
執義李思祚疏曰伏以禮展陵園鑾蹕穩旋區區慶忭之忱曷有其已噫嘻人心晦塞變怪層生至於今番原堤之逆而極矣在初推鞫之案獄情旣祕末後察理之覈遠聞難詳而雖以朝紙所出箚疏所論參互觀之槪其情節之陰慘徒黨之糾結諸招狼藉眞贓畢露春間騷說亦有譸張則是宜鋤根祛核掃蕩窩窟俾令不逞反側之輩莫不懲懼挾左誑惑之徒咸知戢畏以爲拔本塞源牗迷驚衆之道而六賊之卽地施律雖出於曉諭懲創之意終不如王獄之明正典刑餘孽之減死散配雖由於大德竝生之義烏得免邦憲之失之太輕臣謂收孥之典同情之律更令王府依法處斷以之勵頹俗而懼亂賊焉至於逆孥特配之命適足爲中其願之道則擊鼓濫屑之患後弊難防該倅卽配之典至恕其蒙不察之罪則毖後懲勵之方常憲有乖伏願聖明亟收成命勿以事小而忽之臣無任激切祈懇之至省疏具悉勿煩
정조 11년
正言趙星逵疏曰伏以禮展陵園慕伸羹墻日吉辰良駕御穩旋區區下情竊不勝歡忭之至仍伏念臣於見職豈有一分可堪之勢哉前日一疏已悉衷情日月之明庶賜鑑燭而罪罷尙靳官職如舊以如臣百無肖似之身久玷於淸朝耳目之地匡救闕遺已矣涓埃之報激揚淸濁其奈蚊虻之山顧此至庸至迷之物不足爲有無於臺端者較矣加以犬馬之齒已踰六旬蒲柳之質素抱貞疾聽瑩而視昏則筵席之失對難保其必無精衰而神耗則朝堂之顚錯顯知其宜有臣於去就自量已熟而第當鑾輿遠臨未效陪扈之忱私次偃臥已非臣子之分則强疾肅命待罪留都蓋出於含恩畏義不恤軀命之意也今若諉以已出仍因蹲冒則他日僨敗之地雖噬臍而何及哉臣之庸陋臣自知之則臺地一步鐵限在前誅殛是俟承膺無路連事違傲罪積丘山似此臣分人謂斯何自靖之道不得不仰首伸控惟我聖上天地也父母也伏乞憐臣病狀之難强諒臣情勢之難冒亟命鐫臣職名仍治臣逋慢之罪使言地不至久曠愚分得以自安焉千萬幸甚臣於乞免之章不宜以言官自處而第於近日處分不能無訝惑於心者噫嘻秉顯之妻乃以劇賊應坐之類擊錚上言竝在一日如有一分嚴畏之心豈生如此覬覦之意哉此是殿下常過加寬貸不嚴隄防之致也又況同配一處許其室家之樂使兇逆易種法綱陵夷臣恐亂逆之作無時可已變怪之事無日不起矣豈非大可懼大可慮也哉伏願聖上更加三思亟從有司反汗之請使義理不至晦塞國法有以得伸焉臣治疏將上之際天牌儼臨玆敢隨詣闕下略陳危懇言涉煩蔓益增惶懼臣無任隕越祈懇之至省疏具悉勿煩爾其勿辭察職